KOMISSION PÄÄTÖS,

tehty 25 päivänä marraskuuta 2009,

paristoista ja akuista sekä käytetyistä paristoista ja akuista annetun direktiivin 2006/66/EY täytäntöönpanoa koskevien jäsenvaltioiden kertomusten pohjana käytettävästä kyselylomakkeesta

(tiedoksiannettu numerolla K(2009) 9105)

(ETA:n kannalta merkityksellinen teksti)

(2009/851/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon paristoista ja akuista sekä käytetyistä paristoista ja akuista ja direktiivin 91/157/ETY kumoamisesta 6 päivänä syyskuuta 2006 annetun Euroopan parlamentin ja neuvoston direktiivin 2006/66/EY (1) ja erityisesti sen 22 artiklan 2 kohdan,

sekä katsoo seuraavaa:

Direktiivin 2006/66/EY 22 artiklan 1 kohdan mukaan jäsenvaltioiden on laadittava säännöllisesti kyseisen direktiivin täytäntöönpanoa koskeva kertomus kyselylomakkeen pohjalta.

Kertomuksen laadintaan liittyvän kohtuuttoman hallinnollisen rasitteen välttämiseksi on tarkoituksenmukaista rajoittaa vaadittavat tiedot niihin tietoihin, joista on eniten hyötyä komissiolle sen arvioidessa tarvetta parantaa direktiivin 2006/66/EY täytäntöönpanoa.

ON TEHNYT TÄMÄN PÄÄTÖKSEN:

1 artikla

Jäsenvaltioiden on laadittava direktiivin 2006/66/EY täytäntöönpanoa koskevat kertomuksensa tämän päätöksen liitteessä olevan kyselylomakkeen pohjalta.

2 artikla

Tämä päätös on osoitettu kaikille jäsenvaltioille.

(1) EUVL L 266, 26.9.2006, s. 1.

(2) EUVL L 114, 27.4.2006, s. 9.

LIITE

KYSELYLOMAKE DIREKTIIVIN 2006/66/EY TÄYTÄNTÖÖNPANOA KOSKEVAA JÄSENVALTIOIDEN KERTOMUSTA VARTEN

1. Saattaminen osaksi kansallista lainsäädäntöä

Jäsenvaltion ensimmäisessä kertomuksessa annettavat tiedot:

a) Viittaukset ja mahdolliset sähköiset linkit kansallisiin säädöksiin (ja niiden mahdollisiin muutossäädöksiin), joilla direktiivi saatetaan osaksi kansallista lainsäädäntöä.

b) Onko 8, 15 ja 20 artiklan säännöksiä saatettu osaksi kansallista lainsäädäntöä toimivaltaisten viranomaisten ja asianomaisten taloudellisten toimijoiden välisillä vapaaehtoisilla sopimuksilla?

2. Ympäristönsuojelun taso

Mitä toimenpiteitä (ml. 9 artiklassa tarkoitetut taloudelliset ohjauskeinot) on toteutettu direktiivin 5 artiklan mukaisesti paristojen ja akkujen ominaisuuksien parantamiseksi ympäristönsuojelun kannalta?

3. Keräysjärjestelmät

Kuvatkaa lyhyesti (enintään 100 sanaa), miten 8 artikla on pantu täytäntöön käytännössä.

4. Keräystavoitteet

Mainitkaa kunakin kertomuksen kattamana vuonna saavutetut keräysasteet (ml. laitteisiin sisältyvät paristot ja akut). Ensimmäinen kertomus kattaa ainoastaan vuoden 2011.

5. Käsittely ja kierrätys

a) Mitä toimenpiteitä on toteutettu sen varmistamiseksi, että kaikki kerätyt käytetyt paristot ja akut käsitellään ja kierrätetään asianmukaisesti siten kuin direktiivin 2006/66/EY 12 artiklan 1 kohdassa säädetään?

b) Onko käytetty mahdollisuutta hävittää kerätyt vaarallisia aineita sisältävät kannettavat paristot ja akut 12 artiklan 1 kohdan toisessa alakohdassa täsmennetyllä tavalla? Jos on, antakaa viitetiedot mahdollisista toimenpide-ehdotuksista, jotka on ilmoitettu komissiolle 12 artiklan 1 kohdan kolmannen alakohdan mukaisesti.

c) Mikä kierrätystaso saavutettiin kunakin kertomuksen kattamana vuonna? Onko kaikki kerätyt paristot ja akut toimitettu kierrätettäviksi 12 artiklan 1 kohdan mukaisesti?

d) Mikä kierrätystehokkuuden taso saavutettiin kunakin kalenterivuonna 26. syyskuuta 2011 lähtien ja (jos tiedot ovat saatavissa) edellisenä vuonna?

6. Hävittäminen

a) Mitä toimenpiteitä on toteutettu sen varmistamiseksi, että käytettyjä teollisuusparistoja ja -akkuja ja ajoneuvoparistoja ja -akkuja ei hävitetä sijoittamalla ne kaatopaikalle?

b) Onko toteutettu 14 artiklan säännöksiä pidemmälle meneviä toimenpiteitä, joiden tavoitteena on minimoida paristojen ja akkujen hävittämisen sekalaisena yhdyskuntajätteenä?

7. Vienti

Kuinka paljon kerättyjä käytettyjä paristoja ja akkuja on viety kolmansiin maihin? Mainitkaa mihin maihin. Kuinka paljon näistä viedyistä käytetyistä paristoista ja akuista on sellaisia, joiden osalta on 15 artiklan mukaisesti luotettavaa näyttöä siitä, että kierrätystoimi suoritettiin olosuhteissa, jotka vastaavat direktiivin vaatimuksia?

8. Rahoitus

a) Mitä toimenpiteitä on toteutettu sen varmistamiseksi, että tuottajat tai heidän puolestaan toimivat kolmannet osapuolet rahoittavat kaikkien käytettyjen paristojen keräyksen, käsittelyn ja kierrätyksen?

b) Mitä toimenpiteitä on toteutettu sen varmistamiseksi, että tuottajille ei aiheudu kaksinkertaisia maksuja silloin, kun paristojen tai akkujen keräämisessä käytetään Euroopan parlamentin ja neuvoston direktiivin 2000/53/EY (1) tai Euroopan parlamentin ja neuvoston direktiivin 2002/96/EY (2) mukaisia järjestelmiä?

9. Kansalliset täytäntöönpanokertomukset

Antakaa tiedot mahdollisista direktiivin 2006/66/EY 22 artiklan 3 kohdan a, b ja c alakohdan tarkoituksessa toteutetuista toimenpiteistä (enintään 50 sanaa toimenpidettä kohti).

10. Tarkastukset ja täytäntöönpanon valvonta

a) Antakaa tiedot jäsenvaltiossa sovellettavista tarkastus- ja seurantajärjestelmistä, joilla varmistetaan direktiivin 2006/66/EY ja erityisesti sen 4 ja 21 artiklan noudattaminen.

b) Kuinka monta sellaista tapausta on todettu, joissa direktiivin 2006/66/EY säännöksiä ei ole noudatettu? Onko direktiivin säännösten vastaisia paristoja ja akkuja vedetty pois kansallisilta markkinoilta? Ilmoittakaa tärkeimmät syyt, joiden takia säännöksiä ei ole noudatettu, sekä toimet, joilla pyritään varmistamaan direktiivin säännösten noudattaminen.

11. Muita tietoja

a) Ilmoittakaa ensimmäisessä kertomuksessa suurimmat direktiivin täytäntöönpanossa esille tulleet ongelmat. Miten nämä ongelmat on ratkaistu tai voidaan ratkaista?

b) Ilmoittakaa tähän kyselylomakkeeseen vastaamisen koordinoinnista vastaavan hallinnollisen elimen tiedot (nimi, osoite, sähköpostiosoite, muut yhteystiedot).

(1) EYVL L 269, 21.10.2000, s. 34.

(2) EUVL L 37, 13.2.2003, s. 24.